CELEX: 32009R1161
Language: sl
Date: 2009-11-30 00:00:00
Title: Uredba Komisije (ES) št. 1161/2009 z dne 30. novembra 2009 o spremembi Priloge II k Uredbi (ES) št. 853/2004 Evropskega parlamenta in Sveta o podatkih o prehranjevalni verigi, ki jih morajo zagotoviti nosilci živilske dejavnosti, ki upravljajo klavnice (Besedilo velja za EGP)

1.12.2009   
            
            
               SL
            
            
               Uradni list Evropske unije
            
            
               L 314/8
            
         
      UREDBA KOMISIJE (ES) št. 1161/2009
   z dne 30. novembra 2009
   o spremembi Priloge II k Uredbi (ES) št. 853/2004 Evropskega parlamenta in Sveta o podatkih o prehranjevalni verigi, ki jih morajo zagotoviti nosilci živilske dejavnosti, ki upravljajo klavnice
   (Besedilo velja za EGP)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (1) in zlasti člena 10(1) Uredbe,
   ob upoštevanju naslednjega:
   
               (1)
            
            
               Uredba (ES) št. 853/2004 določa posebna higienska pravila za živila živalskega izvora. Natančneje, oddelek III Priloge II k navedeni uredbi določa, da morajo nosilci živilske dejavnosti, ki upravljajo klavnice, zahtevati, sprejemati, preverjati in pri svojem delu upoštevati podatke o prehranjevalni verigi za vse živali, razen za divjad, poslane ali namenjene pošiljanju v klavnico.
            
         
               (2)
            
            
               Točka 2 navedenega oddelka določa, da morajo ti nosilci dobiti podatke o prehranjevalni verigi najpozneje 24 ur pred prihodom živali v klavnico, razen v okoliščinah iz točke 7 navedenega oddelka. Točka 7 določa, da lahko z dovoljenjem pristojnega organa ti podatki spremljajo nekatere živali, opredeljene v tej točki, do klavnice, namesto da so tam najpozneje 24 ur pred njihovim prihodom.
            
         
               (3)
            
            
               Ker določba o podatkih o prehranjevalni verigi pomeni novo zahtevo za nosilce živilske dejavnosti, ki jo uvaja Uredba (ES) št. 853/2004, Uredba Komisije (ES) št. 2076/2005 z dne 5. decembra 2005 o prehodnih ureditvah za izvajanje uredb (ES) št. 853/2004, (ES) št. 854/2004 in (ES) št. 882/2004 Evropskega parlamenta in Sveta (2) določa prehodno obdobje za popolno izvajanje navedene zahteve.
            
         
               (4)
            
            
               Nemoten pretok podatkov o prehranjevalni verigi od kmetije do klavnice zlasti olajšuje člen 8(2) Uredbe (ES) št. 2076/2005, ki določa odstopanje od zahteve iz točke 2 oddelka III Priloge II k Uredbi (ES) št. 853/2004 po zagotovitvi podatkov o prehranjevalni verigi 24 ur pred prihodom živali v klavnico, če to dovoljuje pristojni organ in to ne ogroža ciljev navedene uredbe.
            
         
               (5)
            
            
               Izkušnje so pokazale, da je bilo nemoteno izvajanje zahtev po podatkih o prehranjevalni verigi zagotovljeno, če so imeli pristojni organi možnost, da od primera do primera razširijo okoliščine, v katerih se smejo podatki o prehranjevalni verigi poslati v klavnico skupaj z živalmi, na katere se nanašajo, ne pa da morajo tja prispeti 24 ur prej. Zato je primerno, da postane ta prehodna ureditev stalna.
            
         
               (6)
            
            
               Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO UREDBO:
   Člen 1
   Priloga II k Uredbi (ES) št. 853/2004 se spremeni v skladu s Prilogo k tej uredbi.
   Člen 2
   Ta uredba začne veljati tretji dan po objavi v Uradnem listu Evropske unije.
   Uporablja se od 1. januarja 2010.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 30. novembra 2009
      
         
            Za Komisijo
         
         Androulla VASSILIOU
         
         
            Članica Komisije
         
      
   
   
      (1)  UL L 139, 30.4.2004, str. 55.
   
      (2)  UL L 338, 22.12.2005, str. 83.
   
      PRILOGA
      V oddelku III Priloge II k Uredbi (ES) št. 853/2004 se točka 7 nadomesti z naslednjim:
      
         
                     „7.
                  
                  
                     Če pristojni organ tako dovoli in to ne ogroža ciljev te uredbe, lahko podatki o prehranjevalni verigi prispejo v klavnico manj kot 24 ur pred prihodom živali vseh vrst, na katere se nanašajo, ali jih spremljajo ob prihodu v klavnico.
                     Vendar je treba kateri koli podatek o prehranjevalni verigi, katerega poznavanje bi lahko povzročilo resno motnjo delovanja klavnice, dati na voljo nosilcu živilske dejavnosti, ki upravlja klavnico, dovolj časa pred prihodom živali v klavnico, da lahko nosilec živilske dejavnosti ustrezno načrtuje dejavnost klavnice.
                     Nosilec živilske dejavnosti, ki upravlja klavnico, mora zadevne podatke oceniti in prejete podatke o prehranjevalni verigi poslati uradnemu veterinarju. Zakol ali obdelava živali sta prepovedana, dokler ju ne dovoli uradni veterinar.“